Armida
Armida er en opera i tre akter af Gioacchino Rossini med libretto af Giovanni Schmidt (ca. 1775-1839) frit baseret på dele af Torquato Tassos episke digt fra 1581, Gerusalemme liberata (dansk Det befriede Jerusalem, 1884).
Operaen blev uropført i Napoli i 1817 med den berømte spanske sopran Isabella Colbrán i titelpartiet, der er et af de længste og mest krævende operapartier, som Rossini har skrevet. Handlingen foregår i slutningen af det første korstog i 1090'erne. Armida er prinsesse af Damaskus og desuden en mægtig troldkvinde, der elsker den kristne korsridder Rinaldo og holder ham fanget på sin forheksede ø.
Talrige operaer er lavet over denne kærlighedshistorie mellem Armida/Armide og Rinaldo/Renaud, hvoraf de berømteste er: Armide (1686) af Jean-Baptiste Lully, Rinaldo (1711) af Georg Friedrich Händel, Armida al campo d'Egitto (1718) af Antonio Vivaldi, Armide (1777) af Christoph Willibald Gluck, Armida (1784) af Joseph Haydn og Armida (1904) af Antonín Dvořák.